Јавни увид у нацрт Просторног плана Републике Србије од 2021. до 2035. године и Извештај о стратешкој процени утицаја на животну средину

Mинистарство грађевинарства, саобраћаја и инфраструктуре у сарадњи са начелницима управних округа и јединицама локалне самоуправе, спроводи процедуру јавног увида у нацрт Просторног плана Републике Србије од 2021. до 2035. године и Извештај о стратешкој процени утицаја Просторног плана Републике Србије од 2021. до 2035. године на животну средину.

Процедура јавног увида се спроводи у складу са одредбама Закона о планирању и изградњи, Правилника о садржини, начину и поступку израде докумената просторног и урбанистичког планирања и Закона о стратешкој процени утицаја на животну средину.

Просторни план Републике Србије се излаже на јавни увид у седиштима свих управних округа, односно области у Републици Србији.

Материјал који се даје на јавни увид садржи Нацрт Просторног плана Републике Србије од 2021. до 2035. године са синтезним и тематским картама, графичким прилозима и рефералне карте у размери од 1:300.000.

Нацрт плана садржи намену простора, мрежу и систем урбаних центара и рурална подручја, саобраћајну и електронску инфраструктуру, водопривредну и енергетску инфраструктуру, као и план туризма и заштите простора и животне средине.

У материјалу је садржан и извештај о стратешкој процени утицаја Просторног плана Републике Србије од 2021. до 2035. године на животну средину.

Материјал у дигиталном формату може се преузети са сајта министарства на - Јавни увид ППРС 2021-2035, а комплети материјала у аналогном формату биће изложени у свим седиштима управних округа, односно и у седишту Топличког округа, ул. Таткова бр. 2, у канцеларији бр. 37.

Свим заинтеесованима за увид у просторни план биће обезбеђена стручна помоћ при тумачењу изложених материјала сваког радног дана у току трајања јавног увида, уз строго поштовање мера за спречавање и сузбијање заразне болести КОВИД-19.

Јавни увид траје 30 дана односно од 5. априла до 5. маја 2021. године.

Све примедбе и сугестије заинтересованих правних и физичких лица, прикупљене у току трајања јавног увида, биће у складу са законом достављене Министарству грађевинарства, саобраћаја и инфраструктуре, Сектору за просторно планирање и урбанизам, Немањина 22-26, 11000 Београд, најкасније 5 дана од дана завршетка јавног увида.

С обзиром на тренутну епидемиолошку ситуацију место, време, начин и поступак одржавања јавне седнице комисије за јавни увид, биће накнадно оглашени.

Предметни материјали биће доступни јавности и на интернет адреси Министарства грађевинарства, саобраћаја и инфраструктуре (https://www.mgsi.gov.rs/cir/dokumenti-list/137/180).

За сва обавештења и информације, можете се обратити Ивани Стефановић и Оливери Радоичић из овог министарства на следеће контакте: 011/3640-334, 011/3640-342, као и e-mail: [ivana.stefanovic@mgsi.gov.rs](mailto:ivana.stefanovic@mgsi.gov.rs) i [olivera.radoicic@mgsi.gov.rs](mailto:olivera.radoicic@mgsi.gov.rs). За потребе активности на изради и доношењу Просторног плана Републике Србије од 2021. до 2035. године на располагању је и e-mail: [pprs@mgsi.gov.rs](mailto:pprs@mgsi.gov.rs) , на који можете доставити поднете примедбе у форми прилога.